Berit Ås
Store norske leksikon,Samfunn,Politikk og offentlig forvaltning,Norsk politikk og offentlig forvaltning,Partier og politikere,Norske politikere,Tidligere politikere
Berit Ås er en norsk sosialpsykolog, professor og politiker. Hun har representert både Arbeiderpartiet, Demokratiske Sosialister (AIK) og Sosialistisk Venstreparti (SV). I 1973 ble hun den første kvinnen til å lede et politisk parti i Norge, som leder for det lille utbryterpartiet Demokratiske Sosialister (AIK). Ved opprettelsen av SV i 1975 ble hun valgt som partiets første leder. Ås er også kjent for arbeidet sitt med «de fem hersketeknikkene».
Forsker og professor Berit Ås var lærer fra 1953 til 1954 og arbeidspsykolog ved Oslo arbeidskontor i tidsrommet 1954–1957. Hun arbeidet med flere forskningsoppdrag fra 1957 til 1969, ble universitetslektor i sosialpsykologi ved Universitetet i Oslo i 1969, før hun ble førsteamanuensis fra 1980 til 1991 og deretter professor fra 1991 til 1994. Politiker Ås var medlem av formannskapet i Asker fra 1967 til 1973 og varaordfører for Arbeiderpartiet fra 1971 til 1973. I perioden 1969–1973 var Ås vararepresentant til Stortinget for Arbeiderpartiet i Akershus. Hun var leder av Kvinneaksjonen mot norsk medlemskap i EEC i 1972, og ble valgt til leder for Demokratiske Sosialister (AIK) da dette ble opprettet i 1973. Hun beholdt lederskapet til partiet ble oppløst etter opprettelsen av Sosialistisk Venstreparti (SV) i 1975. Ås var dermed Norges første kvinnelige partileder. Året etter utnevnelsen ble imidlertid Eva Kolstad leder av Venstre, og dette var første gang et stortingsparti valgte en kvinne som ny leder.Til stortingsvalget 1973 stilte Demokratiske Sosialister (AIK) til valg som en del av samlingslista Sosialistisk Valgforbund, og Ås ble innvalgt fra Oslo. Fra 1973 til 1977 var hun dermed stortingsrepresentant for SV i Oslo, og deretter vararepresentant til Stortinget i den påfølgende perioden fra 1977 til 1981.Da Demokratiske Sosialister (AIK) ble slått sammen med Sosialistisk Folkeparti (SF) til Sosialistisk Venstreparti i 1975, ble Berit Ås den første lederen av det nystartede partiet SV i tiden 1975–1976. Fra 1976 til 1979 var hun nestleder.Berit Ås var også en av initiativtagerne til Stiftelsen Kvinneuniversitetet, som kom i drift i 1985, der hun var styreleder fra 1983 til 1989 og fra 1992. Formidler Ås er også kjent for å ha systematisert, videreutviklet, popularisert og gjort kjent «de fem hersketeknikkene», opprinnelig utarbeidet av Ingjald Nissen. Dette er teknikker som blir brukt for å herske over enkeltpersoner eller grupper i et ordskifte. De fem teknikkene er: usynliggjøring latterliggjøring tilbakeholdelse av informasjon fordømmelse uansett hva du gjør påføring av skyld og skam  Hun har utgitt en rekke bøker, blant annet Forbrukeren i det moderne samfunn (1966) og Kvinner i alle land … Håndbok i frigjøring (1981; ny utgave 2008). I tillegg har hun vært medforfatter og redaktør av en rekke bøker og skrevet artikler i norske og internasjonale tidsskrifter. Hedersbevisninger Berit Ås er ridder av 1. klasse av St. Olavs Orden. Hun ble tildelt Folkets fredspris i 2022. Les mer i Store norske leksikon Berit Ås i Norsk biografisk leksikon Eksterne lenker Stortinget: Berit Ås NRK Nett-TV: Tilbake til 70-tallet (flere innslag der Ås selv kommenterer) Litteratur Haslund, Ebba (2008). Ild fra Asker: et portrett av Berit Ås.